Thierry Hazard

**Thierry Hazard**, de son nom vertadièr **Thierry Gesteau** (nascut lo 7 de junh de 1962), es un cantaire pop francés, benlèu lo mai popular e lo mai emblematic d'aquel estili en França en 1990 e 1991. Sa cançon *Le Jerk* es estada l'un dels mai gròsses [tubes](https://fr.wikipedia.org/wiki/Tube_(musique)) en França en 1990. 

## 1990-1991 : Lo fenomèn Thierry Hazard dins son contèxte
La recèpta de **Thierry Hazard** e qu'a fach son succès en 1990 e 1991 foguèt de jogar sus la nostalgia de las annadas 60 e 70  en aquela debuta de las annadas 90, en adoptant totes los còdis de la *pop cultura* eissida a n'aqueste moment, en particular dins los tèxtes de sas cançons qu'evòcan clarament aquel periòde : *Lo Jerk* foguèt una dança e un sosgenre efemèr de la musica pop de las annadas 60, *Poupée psychédélique* es una clara allusion la mòda beatnik e hippie (son segond album s'apèla d'alhors *Où sont passés les beatniks ?*), e la quita cançon *Les brouillards de Londres* fa un focus sus la capitala d'Anglatèrra, Anglatèrra que, dins las annadas 60, amb la capitada dels Beatles e de l'èrsa *britpop*, èra venguda lo lòc emblematic de la creation musicala a n'aquel periòde. 

En mai d'aquò, **Thierry Hazard** fa pròva de fòrça d'umor, a tanben un sens agut de la melodia, e sos adobaments son d'excellenta factura : tot aquò explica la capitada de l'estili reviscòl nòu-pop 90 de **Thierry Hazard**, una pop en francés nostalgica de las annadas 60 e 70 çaquelà adaptada als còdis culturals d'aquel començament de las annadas 90.

Per tant bona que foguèt sa recèpta, **Thierry Hazard** veirà baissar sa popularitat a partir de 1992. Una explicacion podriá èsser justament lo cambiament de mòda, vist que i a agut justement a n'aqueste moment una clara mudason musicala ambe l'aparicion de nòus estilis... D'una part, lo rap urban en francés a començat de devenir vertadièrament popular (Benny B, MC Solaar) e a benlèu contribuït a ringardizar l'èrsa de nostalgia de las annadas *hippies* 60 e 70. Piri : es precisament en 91 e 92 que, venguda dels Estats-Units, arribèt l'èrsa *[[Punk rock|grunge]]* en seguida del fenomèn Nirvana, mòda qu'impausèt culturalament un estili rock mai radical entre nòu-punk e metal, çò qu'aguèt per efèit de marginalizar còp-sèc la scèna pop del començament de las annadas 90. 

Enfin, d'autres encara qu'èran auditors tradicionals de musica pop de l'estili Thierry Hazard se son benlèu virats cap a la novèla musica a la mòda, la tècno-dance, musica electronica eissida de la house (U96, Felix) e qu'a conegut a n'aqueste moment precís un pic de popularitat au detriment de la musica pop facha ambe d'instument vertadièrs.

Tot aquò pòt explicar la baissa de popularitat subte de **Thierry Hazard** en França en 1992, quitament se las qualitats evidentas de sas composicions son pas en causa, victima puslèu d'un fenomèn de cambiament de mòda, lo grunge, la tècno-dance e lo rap prenent lo pas sus l'èrsa de nostalgia de las annadas 60.

## Discografia
* 1990 : *Pop Music*
* 1993 : *Où sont passés les beatniks ?*

## Cançons mai conegudas
* *Le Jerk* (1990)
* *Poupée psychédélique* (1991)
* *Les brouillards de Londres* (1991)
* *Un jour c'est oui, un jour c'est non* (1991)
* *Les temps sont durs* (1992)
* *Julie est trop prude* (1993)

## Referéncias